**Актуална информация за мерки и ограничения в Европа и по света във връзка с коронавируса**

**Гърция –** Българските граждани, които трябва да удостоверят, че работят в Гърция чрез представяне на попълнен формуляр от работодател, могат да го намерят вече и на английски език на адрес <https://forma.gov.gr/docs/permit-work-commute-en.pdf>). Формуляр се изисква и от водачите на товарни МПС. Остава ограничението за пътуване на максимум двама души в едно МПС - шофьор и един пътник, като от следобедните часове на 23 март са въведени следните допълнителни разпоредби: изключение са един възрастен (шофьор) с до двама непълнолетни пътници, които следва да са в пряка родствена връзка; при превоз на лице със заболяване, инвалидност или затруднена подвижност се позволява втори пътник (придружител), но документално се доказва състоянието; при използване на минибус се позволява ползване на до 50% от наличните места за пътници; при пътуване с лично моторно превозно средство по повод на погребение се позволява да пътуват до 3 души (шофьор + двама пътници), които са с роднинска връзка помежду си.

**Германия –** От 24 март се прекратяват директните полети по маршрута София-Берлин-София на авиокомпания „Райънеър“. Полетите на националния превозвач „България ер“ през следващите дни засега са планирани за 25 март, 27март, 29 март, 30 март и към настоящия момент не се предвижда тяхното отменяне. Два от предстоящите полети - на 27 март и 29 март, ще направят кратък престой в Прага, за да приберат български граждани, пътуващи от чешката столица или транзит.

**Великобритания** – Към 24 март Великобритания не е въвела рестриктивни мерки по отношение на режима на влизане и излизане от страната. Няма рестрикции за транзитни пътувания на пътници през територията на Обединеното кралство. От 24 март за срок от 3 седмици се въвеждат ограничителни мерки за гражданите и се забранява напускането на домовете освен при пътуване от и до работно място, посещение в магазин за хранителни стоки, упражнения навън и при необходимост от медицинска помощ.

**Португалия** - Продължена е забраната за товарни и пътнически полети от и за Италия за още 14 дни. Съгласно разпоредбите на Министверството на националната отбрана всички чуждестранни държавни полети могат да използват военните летища единствено за технически кацания, престоят на чуждестранни въздухоплавателни съдове във военни бази е забранен, а исканията за приоритетно разрешение следва да се изпращат възможно най-рано и не по-късно от три дни предварително. Въвежда се нова система за активно наблюдение на поставените в домашна изолация заразени.

**Дания** – Мерките, които до момента бяха приети за справяне с разпространението и овладяването на вируса, ще бъдат удължени до 13 април, което включва преустановяване на всички неналожителни пътувания извън страната и завръщане на датските граждани, намиращи се в чужбина, възможно най-бързо. Датските граници остават затворени до 13 април.

**Израел** – От 24 март се затягат ограничителните мерки - ще бъде спрян общественият транспорт, всички магазини с изключение на супермаркетите и аптеките ще бъдат затворени, ще бъде определен периметър за излизане от домовете. Ще бъде разрешено само отиването на работа в определени сектори. След консултации със съответните компетентни органи бе решено въвеждането на лятното часово време да не бъде отлагано. В Тел Авив, Ерусалим, Хайфа и Беершева бяха отворени пунктове за автомобили, в които се провеждат тестове за коронавирус.

**Катар** – Към момента катарските авиолинии изпълняват с намалена честота директни полети от Доха до Амстердам, Виена, Мюнхен, Париж, Прага, Цюрих и др. Възможност за завръщане в България има чрез транзитен полет до Москва, Мюнхен, Париж, Франкфурт и Цюрих. Авиопревозвачът съветва всички свои пътници да отправят запитвания за алтернативни маршрути 48 часа преди полета. От 24 март до 17 април турските авиолинии съобщават за спиране на директните полети от/до Доха към Германия, Франция, Испания, Норвегия, Дания, Белгия, Швеция, Австрия и Холандия.

**Република Южна Африка** – Въвежда се извънредно положение от 26 март до 16 април включително, в отговор на кризата, свързана с разпространението на коронавирус в РЮА. Южноафриканските граждани, пристигащи от високорискови държави, ще бъдат поставяни под задължителна карантина от 14 дни, а чуждите граждани, пристигащи от такива страни – за 7 дни, преди да отпътуват от РЮА. Всички международни полети от летище „Лансерия“ (Йоханесбург) се отменят временно. Чужди граждани, пристигнали в РЮА след 9 март от високорискови страни, ще бъдат поставени под карантина за срок от 14 дни в хотелите, където пребивават. Обявените забрани за пътуване на чужди граждани поставят в изключително трудно положение гражданите на ЕС, които имат по-малко от 3 дни, за да напуснат РЮА.